《白马篇》
南北朝·孔稚珪

骥子局且鸣。
铁阵与云平。
汉家嫖姚将。
驰突匈奴庭。
少年鬬猛气。
怒发为君征。
雄戟摩白日。
长刚断流星。
早出飞狐塞。
晚泊楼烦城。
虏骑四山合。
胡尘千里惊。
嘶笳振地响。
吹角沸天声。
左碎呼韩阵。
右破休屠兵。
横行绝漠表。
饮马瀚海清。
陇树枯无色。
沙草不常青。
勒石燕然道。
凯归长安亭。
县官知我健。
四海谁不倾。
但使强胡灭。
何须甲第成。
当今丈夫志。
独为上古英。

作者简介：孔稚珪（447～501）南朝齐骈文家。一作孔珪，字德璋，会稽山阴（今浙江绍兴）人。刘宋时，曾任尚书殿中郎。齐武帝永明年间，任御史中丞。齐明帝建武初年，上书建议北征。东昏侯永元元年（499），迁太子詹事。死后追赠金紫光禄大夫。